釣魚臺
作者：陳允升
朝代：宋

paragraphs: 羅浮山崒嵂，安有釣魚臺。
臺居觀東隅，此名從何來。
昔時爨下童，辛勤水與柴。
歲久功行完，豹變山陰霾。
一朝採幽澗，恍然江海涯。
篙師艤舟在，相與語詼諧。
爨童有行計，篙師相與偕。
得魚饋主翁，辭去挽不回。
傍者躡其蹤，扁舟往巖崖。
始信武陵源，有路通塵埃。
回視所遺魚，化作溝中材。
古有恒真人，事豈欺我哉。
太公渭水濱，白頭佐□□。
子陵七里灘，清風永可懷。
爨人去幾秋，魚臺尚崔嵬。
此名照青史，此石封蒼苔。
我來筆其事，靈蹤救沈埋。
山中勝事多，對此空徘徊。